પ્રદેશ કોંગ્રેસના નેતાઓ જ જૂથવાદનો શિકાર બન્યાં છે ત્યારે હવે કોંગ્રેસના પ્રદેશ ઉપપ્રમુખ, મહામંત્રી અને જીલ્લા પ્રભારીઓને એવી સૂચના આપવામાં આવી છે કે સ્થાનિક સ્તરે જૂથવાદ ડામીને પાર્ટીની મજબૂત માટે કામ કરો, જો કાર્યકર ગેરશિસ્ત આચરે તો પ્રદેશ પ્રમુખને લેખિત રિપોર્ટ કરો. જગદીશ ઠાકોરે હોદ્દા પરથી રાજીનામુ ધરી દીધું છે. કુંવરજી બાવળિયાએ પણ પક્ષની સતત અવગણનાના મુદ્દે રાજીનામુ આપવા ચિમકી ઉચ્ચારી છે. શક્તિસિંહ ગોહિલે પણ ચૂંટણીલક્ષી કામીગીરીથી હાથ ખંખેરી લીધાં છે. આમ સિનિયર નેતાઓમાં જ મનમેળ નથી . કોંગ્રેસના સિનિયર નેતાઓ મુખ્યમંત્રીની ખુરશી માટે અત્યારથી ખેંચતાણ કરી રહ્યાં છે. પ્રદેશ કોંગ્રેસ સમિતી ખાતે મળેલી બેઠકમાં પ્રદેશ ઉપપ્રમુખ, મહામંત્રી અને જીલ્લા પ્રમુખોને સ્થાનિક સ્તરે કાર્યકરોને એકજૂટ કરવા સૂચના આપવામાં આવી છે. ચૂંટણી ટાણે આંતરિક કલહને લીધે ભાજપને ફાયદો થાય છે પરિણામે જૂથવાદ વકરે નહી તેનુ ધ્યાન રાખવા જણાવાયું છે. આ ઉપરાંત કાર્યકર ગેરશિસ્ત આચરે તો પ્રદેશ પ્રમુખને લેખિત રિપોર્ટ મોકલવા પણ સૂચના આપવામાં આવી છે. ઉલ્લેખનીય છેકે, હજુ સુધી જગદીશ ઠાકોર કે કુંવરજી બાવળિયા સામે કોંગ્રેસે કોઇ પગલાં લીધાં નથી. પંચાયતોની ચૂંટણી વખતે પણ પક્ષ વિરૃધ્ધ કરેલી કાર્યવાહીની આવેલી ૧૦૦થી વધુ ફરિયાદો અભરાઇએ ચડાવી દેવાઇ છે. આમ, સિનિયર નેતાઓ અંદરોઅંદરો બાખડી રહ્યાં છે ને, કાર્યકરોને પક્ષની શિસ્તમાં રહેવા શિખામણ આપી રહ્યાં છે.